মুখ ধুয়ে এক টুকরা বরফ ঘষে নিন। এরপর মেকআপ শুরু করুন; দীর্ঘ সময় ঘাম থেকে সুরক্ষা দেবে। মুখে কোনো দাগ বা ব্রণের সমস্যা থাকলে প্রথমেই সেখানে কনসিলার লাগিয়ে নিন। এরপর লং লাস্টিং ফাউন্ডেশন মুখ, গলা ও ঘাড়ে লাগিয়ে নিন। মুখের টিজোন ও ব্লাশন বোনে কনট্যুরিং করুন। কনট্যুরের জন্য ত্বকের চেয়ে দুই শেড গাঢ় কনসিলার বা ফাউন্ডেশন স্টিক বেছে নিন। কনট্যুরের ক্ষেত্রে ব্লেন্ডিং খুব জরুরি। তাই ব্রাশ দিয়ে বেইজ ভালো করে ব্লেন্ড করে নিন, যেন আলাদা করে কনট্যুরিং চোখে না পড়ে। এরপর কমপ্যাক্ট অথবা লুস পাউডার দিয়ে বেইজ শেষ করতে পারেন। হালকা বেইজে স্নিগ্ধ সাজে জমকালো লুক পেতে অল্প পরিমাণে শিমার পাউডার লাগান। তৈলাক্ত, মিশ্র ত্বক বা বেশি ঘামার প্রবণতা থাকলে সহজেই বেইজ নষ্ট হয়ে যায়। সে ক্ষেত্রে বেইজ আরো খানিকটা মজবুত করতে মেকআপ ফিক্সার ব্যবহার করলে ভালো ফল পাবেন। এতে অনেকক্ষণ মেকআপ ঠিকঠাক থাকবে। মোটামুটি সব ধরনের পার্টি লুকের জন্য এই বেইজ প্রযোজ্য।